Fa ke ntse ke tsweletse ka bodiredi jwa me, ke ne ka kopana le Gideon Zenda, motlhatlhobimogolo wa dikolo tsa barongwa tsa Kereke ya Anglican. Kereke eno ke yone e e neng ya tsenya Gideon sekolo le yunibesithi. Le fa go ntse jalo, o ne a ise a bone dikarabo tse di kgotsofatsang tsa dipotso di le dintsi tsa Baebele tse a neng a na le tsone. Ka jalo, o ne a nkopa gore ke tle go kopana le ene le badiri ka ene go tla go tlotla ka dipotso tseno. Go ne ga tla batho ba ka nna 50 mo pokanong eno, go akaretsa le batlhatlhobi ba dikolo, bagokgo le barutabana. Gideon e ne e le ene modulasetulo. Re ne ra tlotla ka ditlhogo tse di farologaneng ka go latelana ga tsone. Ke ne ke bua metsotso e le 15 ka setlhogo se se rileng morago ga moo ke bo ke ba letla go botsa dipotso pele ke fetela kwa go se sengwe. Pokano eno e ne ya tsaya diura di le mmalwa.